**Lahtine võistlus matemaatikahuvilistele**

**Laupäeval, 28. septembril 2024 toimub lahtine matemaatikaülesannete lahendamise võistlus, kuhu on oodatud osalema kõik Eesti põhikooli- ja gümnaasiumiõpilased ning välisriikides põhi- või keskharidust omandavad Eesti kodanikud, kes pole sisse astunud kõrgkooli.**

Käesoleval aastal toimub võistlus:

* Tartus: Tartu Ülikooli Delta keskuse Õppe- ja teadushoone, Narva mnt 18, ruumid 2047 ja 1025. Tartu võistlus algab kell 11.
* Tallinnas: Tallinna Tehnikaülikool, Ehitajate tee 5, kogunemine aud. U06a-201 ja/või U06a-229 juures, võistlus algab kell 11.
* Pärnus: Pärnu Sütevakagümnaasium, Lõuna tn 20, võistlus algab kell 10.
* Narvas: Narva Vanalinna Põhikool, Kraavi 2, Narva, võistlus algab kell 10.
* Kärdlas: Hiiumaa Gümnaasium, Uus 4, Kärdla, võistlus algab  kell 10.
* Viljandis: Viljandi Gümnaasium, Hariduse 2, Viljandi, võistlus algab kell 10.
* Kuressaares: Saaremaa gümnaasium, Väljaku tn 8, Kuressaare, võistlus algab kell 10.
* Kohtla-Järvel: koht täpsustamisel, võistlus algab kell 10.

Palume kohale tulla kõige hiljemalt 30 minutit enne võistluse algusaega.

Võistlusele saab [registreeruda](https://survey.ut.ee/index.php/786273?lang=et) hiljemalt 21. septembril 2024 kell 14:00. Juhul, kui ettenähtud kohas, keeles või kellaajal võistlemine ei ole võimalik, saab vastavaid erisusi taotleda 21. septembrini kell 14:00. Erisuste taotlemiseks tuleb saata kiri žüriile aadressil: [emo@ut.ee](mailto:emo@ut.ee). Registreerunud osaleja saab juhendiga tutvuda enne ürituse algust [Teaduskooli kodulehel](https://teaduskool.ut.ee/et/matemaatika-lahtine).

Matemaatika lahtine võistlus toimub kahes vanuserühmas. Vanemas rühmas võivad osaleda kõik eelpool nimetatud tingimustele vastavad noored, nooremas rühmas 10. klassi õpilased ja nooremad. Mõlemas rühmas tuleb viie tunni jooksul lahendada kuus ülesannet, millest kaks esimest on lihtsamad ning sobivad nooremas rühmas eelteadmiste ja raskuse poolest 8. klassi õpilastele. Kõik ülesanded eeldavad arutlusoskust ja koolis õpitu loomingulist rakendamist.

Lahtise võistluse tulemusi arvestatakse matemaatikaolümpiaadi lõppvooru kutsumisel ja rahvusvahelise matemaatikaolümpiaadi võistkonna kandidaatide valikul. Vanema rühma tulemusi arvestatakse ka rahvusvahelise võistkondliku matemaatikavõistluse "Balti Tee" võistkonna moodustamisel; võistkonda võetakse reeglina vaid õpilasi, kes on varem osalenud IMO võistkonna treeninglaagrites. Võitjate autasustamine toimub üle-eestilise matemaatikaolümpiaadi pidulikul lõpetamisel.

Ootame aktiivset osavõttu!

Lisateave:

**Kristel Lannes**, Tartu Ülikooli teaduskooli olümpiaadide peaspetsialist, 5697 3724, [kristel.lannes@ut.ee](mailto:kristel.lannes@ut.ee).